סנונית ליס

סנונית ליס (נולדה ב-24 ביולי 1980) היא סופרת ישראלית, עיתונאית ומבקרת מוזיקה.

ביוגרפיה 
ליס נולדה וגדלה בקיבוץ עין שמר, בת לאמנית צילה ליס ולטייס הקרב בדימוס אורי ליס.

כשהייתה בת 20, מעט לפני סיום שירותה הצבאי כמש"קית ת"ש, סבלה מפריצת שני דיסקים בגב התחתון ובעקבות כך מהגבלות שונות בתפקוד. לאחר מכן החלה לסבול ליס מכאבים בחלקים שונים בגופה וממגוון תסמינים. במשך השנים הוערך כי ליס מתמודדת עם תסמונת הפיברומיאלגיה אך כשהייתה בת 39, התגלה כי למעשה מדובר במחלה מיטוכונדיראלית נדירה מאד.

בשנים 2006–2009, שימשה ליס כמבקרת מוזיקה וככתבת תרבות וטכנולוגיה באתר התוכן נענע 10 ובעכבר העיר אונליין וכתבה למגוון מגזינים וכלי תקשורת.

ב-2006 הקימה ליס עם בן זוגה, העיתונאי גבע קרא עוז, את "סנונית תוכן" - חברה לתוכן ולשיווק בדיגיטל, המספקת שירותי תוכן ושיווק ברשתות חברתיות לחברות גדולות, עסקים קטנים ובינוניים ועמותות. במסגרת עבודתה סיפקה ליס שירותי תוכן לחברות רבות ובהן: בנק הפועלים, yes, אסותא מרכזים רפואיים, אגודת צער בעלי חיים בישראל, מכללת עתיד ועוד.

ספרה הראשון של ליס, "כל הג'אז הזה", ראה אור ב-2017. הספר הוא רומן מכתבים המתרחש כולו באינטרנט ובמרכזו גיבורת הספר שמסלול חייה נקטע בעקבות תאונת דרכים טראומטית. הספר עוסק בהתמודדות שלנו, כיחידים וכחברה, עם חולשות כלפי עצמנו וכלפי האחר, נושא שלליס היה חשוב להביא לידי ביטוי בעקבות המפגש שלה עם המערכת הרפואית ועם תגובות החברה למצוקות שלה. "כל הג'אז הזה" משלב אלמנטים השייכים לעולם הישן לכאורה כמו כתיבת מכתבים, לצד שפה עכשווית וסלנג, וכלל גם אתר אינטרנט ייעודי לספר. הספר תורגם לאנגלית ויצא לאור ב-2023 תחת השם Someone's Secret.

ספרה השני, "תשע דרכים להיפרד", ראה אור ב-2022. הספר הוא אסופת סיפורים קצרים המציגים מציאות עתידנית או מקבילה, שבה טכנולוגיה מחליפה לא פעם יחסים בין אישיים. את הסיפורים מאכלסות דמויות צבעוניות, תלושות החוות פרידות מסוגים שונים: מבני זוג, מבני משפחה, מאורחות חיים ומכישורים גופניים.

בין הדמויות: שליח שמשמש כנכד להשכיר ויוצא לדייטים בשביל הלקוחות; אישה מבוגרת המתכננת מסיבת פרידה מחייה ומשכתבת את תולדותיהם ללא היכר; ילד שנולד לאחר תכנון גנטי-מיילדותי וגדל להיות גולם שקם על יוצריו; גבר נשוי ששוכר את חייהם של זרים דרך אפליקציית Lifebnb, בדרך למפגש מיוחל עם אהובת נעוריו; צעירה המגלה כי חלום חייה להישאר בקיבוץ תלוי במספר הלייקים שתקבל באפליקציה ועוד דמויות שחיות בעולם מנוכר אך מלא תקווה. הספר מועמד לפרס גפן לספרות מדע-בדיוני ופנטזיה לשנת 2023 בקטגוריית ספרי המקור.

בעלת תואר ראשון בפסיכולוגיה ותואר שני בלימודי תרבות. עבודת התזה שלה עוסקת במוגבלות דיבור ובטראומה בדמויות גברים בספרות העברית משנות השישים ועד היום.

ליס ניהלה בהתנדבות במשך כמה שנים את פורום עמותת אס"ף - הארגון הישראלי הרשמי לחולי פיברומיאלגיה ו-CFS באתר nana10, וכיום מנהלת בהתנדבות את קבוצת הפייסבוק "הריון, לידה ואימהות עם מוגבלות".

ספריה 
 כל הג'אז הזה, הוצאת סנונית תוכן, 2017
 תשע דרכים להיפרד, הוצאת סנונית תוכן, 2022
 Someone's Secret, הוצאת סנונית תוכן, 2023.

חיים אישיים 
מתגוררת בתל אביב עם בן זוגה העיתונאי גבע קרא עוז ועם שני ילדיהם.

קישורים חיצוניים 

 ספריה של סנונית ליס באתר אמזון

 ספריה של סנונית ליס בקטלוג הספרייה הלאומית
 אתר סנונית תוכן
 כתבותיה של סנונית ליס באתר רשת 13 (לשעבר nana10)
 ספריה של סנונית ליס באתר סימניה.
 "הפרידות המפתיעות של סנונית ליס הן סיבה למסיבה" - ביקורת, ירון פריד, מעריב
 "סנונית ליס: כאדם עם מוגבלות, את שקופה רוב הזמן" - ראיון עם רונן טל ב"גלריה", "הארץ"
 "דמיוני אך הגיוני: קובץ סיפורים עתידני מעניין ומלא מחשבה" - ביקורת, אריאל שנבל, "מקור ראשון"

הערות שוליים 

סופרות ישראליות
סופרים ישראלים
עורכות ספרותיות ישראליות
בלוגריות ישראליות
תל אביב-יפו: אישים
בוגרי התיכון האזורי מבואות עירון
בוגרות האוניברסיטה הפתוחה
בוגרי האוניברסיטה הפתוחה
מבקרי מוזיקה ישראלים
כתבי תרבות ישראלים
כתבות תרבות ישראליות
סופרים כותבי עברית
סופרות כותבות עברית
ישראליות שנולדו ב-1980
ישראלים שנולדו ב-1980
עין שמר: אישים